# Josep Vilardebò i Picurena

Josep Vilardebò i Picurena, (Barcelona,11 de novembre de 1902 - data de mort desconeguda) fou un jugador d'escacs català, tres cops campió de Catalunya d'escacs.
Era fill de Jaume Vilardebó Fortuny nascut a la Vila de Gràcia i de Joana Picurena Iglesias natural de Barcelona.
Vilardebò va ser, juntament amb d'altres destacats jugadors de l'època, soci fundador del Club d'Escacs Barcelona (fundat el 15 de setembre de 1921 com a Club de Ajedrez Barcelona), i que fou la primera entitat d'escacs d'Espanya (la seva data de fundació és anterior a la de les federacions Espanyola i Internacional). A la primera junta directiva de l'entitat, presidida per Plàcid Soler i Bordas, Vilardebò hi constava com a bibliotecari. Posteriorment, va ser jugar també a l'Escacs Comtal Club.

## Resultats destacats en competició

Va ser subcampió absolut de Catalunya el 1923, i campió de Catalunya en tres ocasions. El primer, superant Plàcid Soler, l'any 1926, (fou el primer Campió de Catalunya oficial, ja que el d'aquest any va ser el primer campionat celebrat després de la fundació de la Federació Catalana i organitzat per aquesta entitat). Va repetir triomf el 1928 (superant Àngel Ribera), i guanyà per tercer cop posteriorment, el 1935 (per sobre del Dr. Vallvé). Vilardebò va participar representant Espanya a la I Olimpíada d'escacs de Londres 1927 amb un discret resultat de 2,5 punts de 15 partides (+0, =5, -10).
El 1929 quedà en novena posició en el gran torneig internacional d'escacs que se celebrà a Barcelona entre el 24 de setembre i l'11 d'octubre, amb motiu de l'Exposició Universal. Vilardebò va fer 7 punts de 14 possibles, inclosa una victòria sobre el mestre italià Mario Monticelli. El torneig el guanyà l'exCampió del Món José Raúl Capablanca, però és especialment conegut pel fet que Savielly Tartakower, que hi quedà segon classificat, creà l'obertura catalana. El 1931 participà representant Espanya a la IV Olimpíada d'escacs a Praga, on va fer 2,5 punts de 16 possibles (+1, =3, -12). El 1932 va participar en el Campionat d'Espanya d'escacs a València, on acabà en 4a posició (el campió fou Ramón Rey Ardid). El 1946 participà en el Torneig Internacional de Barcelona, on quedà en última posició, darrere jugadors de classe mundial (el campió del torneig fou Miguel Najdorf). El mateix any va ser tercer al Campionat d'Espanya, a Santander, només per darrere dels dos millors jugadors del moment: Arturo Pomar i Antonio Medina. Va formar part de la selecció espanyola a l'històric Matx Radiofònic entre l'Argentina i Espanya de 1946.

## Referències

* 1 2 «Registre de naixements, any 1902. Registre núm 11028. Jutjat "Hospital". (pdf pàg.24)» (en castellà). Arxiu Municipal Contemporani de Barcelona, 11-11-1902. [Consulta: 27 setembre 2024].
* 1 2 3 4 5 «Nota biogràfica». Enciclopèdia Catalana. [Consulta: 27 setembre 2024].
* 1 2 3 4 Martín González, Àngel; López Manzano, Antonio. Federació Catalana d'Escacs. FCE: 75 Anys d'Història 1925-2000, 2001, p. 367. ISBN 84-607-1908-1.
* ↑ «MD: Club d'Escacs Barcelona». [Consulta: 20 novembre 2009].
* ↑ Olimpbase :: Equip espanyol a Londres 1927
* ↑ Escacultura:: Quadre del Torneig Internacional de Barcelona 1929
* ↑ Butlletí de la Federació Catalana d'Escacs de Novembre de 1979
* ↑ 365chess.com Torneig Internacional de Barcelona 1929
* ↑ Olimpbase:: Equip espanyol a Praga 1931
* ↑ Classificació i partides, Torneig Internacional de Barcelona, 1946 [Consulta 24 desembre 2009]
* ↑ «Espanya i l'Argentina disputaran un matx radiotelefònic d'escacs». La Vanguardia, 27-09-1946, pàg. 12 [Consulta: 6 octubre 2019].

## Bibliografia

* Martín González, Àngel; López Manzano, Antonio. Federació Catalana d'Escacs. FCE: 75 Anys d'Història 1925-2000, 2001, p. 367 pàg.. ISBN 84-607-1908-1.
* Juanpere i Aguiló, Salvador; Mateu i Palau, Xavier; Mateu i Palau, Enric. El Llamp. Obertura Catalana 1929-1989, març 1990, p. 189 pàg. (ESCACS). ISBN 84-7781-46-X.

## Enllaços externs

* GrandMaster Games :: Partides de Josep Vilardebò i Picurena.
* Olimpbase :: Olimpíada de Londres 1927 (anglès)